Kvinne skal ha blitt voldtatt på fest - mens hun sov
Det er avisen Varden som omtaler den angivelige voldtekten tirsdag. Hendelsen skal ha skjedd på en fest i Porsgrunn på nyttårsaften. Politiadvokat Trine Kvile i Telemark politidistrikt var ikke tilgjengelig for kommentar tirsdag, men hun har fortalt til Varden at politiet har siktet en mann i 20-årene.- Siktede husker selv ikke hva som skjedde, på grunn av rus. Men han utelukker ikke at han har gjort det han er siktet for. Han er dypt ulykkelig, sier forsvarer Jan Erik Granmo til VG Nett. Ifølge kvinnens bistandsadvokat Heidi Ysen ble forholdet anmeldt 4. januar. Varden skriver at den siktede ble varetektsfengslet 6. januar, men ble løslatt en snau uke senere fordi politiet mente det ikke var fare for bevisforspillelse. - Min klient ble så beruset at hun gikk og la seg i en seng. Morgenen etter ble hun fortalt av andre festdeltakere at hun hadde hatt samleie med siktede. Dette husker hun ikke, sier Ysen til VG Nett.Ifølge Ysen skal flere festdeltakere ha kjent til hva som skjedde, ettersom kvinnen skal ha blitt fortalt dette morgenen etter. Varden skriver at helsepersonell på voldtektsmottaket i Skien, som kvinnen besøkte første nyttårsdag, skal ha bekreftet at kvinnen sannsynligvis hadde blitt voldtatt. - Min klient har det veldig tungt nå. Dette er en tragisk sak, sier bistandsadvokaten til VG Nett. Videre forteller hun at kvinnen kun har hilst på siktede tidligere, før nyttårsaften. Ifølge Ysen utvekslet de kun noen få ord i løpet av festen.
Da kvinnen i 20-årene fra Telemark våknet, ble hun fortalt av vennene sine at en mann hadde hatt sex med henne.